दलाई लामा की घोषणा एक धोखा : चीन  
दलाई लामा ने कहा था कि वह तिब्बती निर्वासित सरकार के राजनीतिक प्रमुख के तौर पर कामकाज   छोड़ देंगे और आध्यात्मिक नेता बने रहेंगे।
चीन ने गुरुवार को कहा कि दलाई लामा दुनिया को धोखा देने के लिए चाल चल रहे हैं। चीन का यह बयान दलाई लामा की इस घोषणा के बाद आया है कि वह राजनीतिक भूमिका से दूरी बनाएंगे।  चीन के विदेश मंत्रालय की प्रवक्ता जियांग यू ने कहा, उन्होंने अकसर सेवानिवृत्ति की बात की है। हमें लगता है कि ये अंतरराष्ट्रीय समुदाय को धोखा देने की चालें हैं। इससे दो दिन पहले ही चीन ने तिब्बती आध्यात्मिक नेता को बौद्धभिक्षु के वेश में भेड़िया कहा था।  दलाई लामा ने धर्मशाला में कहा था कि वह तिब्बती निर्वासित सरकार के राजनीतिक प्रमुख के तौर पर कामकाज छोड़ देंगे और आध्यात्मिक नेता बने रहेंगे। उन्होंने कहा था कि वह तिब्बत के लिए सार्थक स्वायत्तता की वकालत करते रहेंगे। इसके बाद चीन की तरफ से कड़ी प्रतिक्रिया आई।  जियांग ने कहा, दलाई धार्मिक चोगे में राजनीतिक निर्वासित नेता हैं। वह तिब्बती निर्वासितों की गतिविधियों के प्रमुख योजनाकार और राजनीतिक सहयोगी भी हैं। क्या तिब्बती नेता के पद छोड़ने के फैसले से उनके सहयोगियों और चीन सरकार के बीच बातचीत प्रभावित होगी, इस सवाल पर उन्होंने जवाब देने से इनकार करते हुए कहा कि तिब्बत की निर्वासित सरकार एक अवैध राजनीतिक संगठन है। जियांग ने कहा, दुनिया का कोई देश उसे मान्यता नहीं देता। चीन ने पिछले कुछ समय में दलाई लामा के प्रतिनिधियों से काफी बातचीत की है लेकिन कोई सफलता नहीं मिली। दलाई लामा की घोषणा तिब्बत की प्रांतीय राजधानी ल्हासा में तीन साल पहले 14 मार्च को हुए दंगों की बरसी से कुछ दिन पहले ही आई है। दंगों में 18 लोग मारे गये थे और 400 से अधिक घायल हो गये थे।